|  |  |  |
| --- | --- | --- |
| **Zavod za zdravstveno zavarovanje Slovenije** |  |  |

**Priporočila za pripravo prijave kandidata za generalnega direktorja**

**Zavoda za zdravstveno zavarovanje Slovenije**

Prijava kandidata ali kandidatke za generalnega direktorja Zavoda za zdravstveno zavarovanje Slovenije (v nadaljevanju: kandidat) je popolna, če vsebuje:

1. kopijo diplome,
2. življenjepis in
3. program za štiriletno mandatno obdobje v skladu z opredeljeno strategijo razvoja zdravstvenega zavarovanja.

Poleg obveznih dokumentov lahko prijava kandidata vsebuje druge dokumente, s katerimi kandidat dokazuje izpolnjevanje pogojev, svoje sposobnosti in znanja za opravljanje dela generalnega direktorja ZZZS.

**Predlagamo**, da kandidat pripravi življenjepis z naslednjimi **poudarki**:

1. **osebni podatki**

Kandidat navede:

* ime in priimek,
* naslov stalnega in začasnega prebivališča,
* naslov prebivališča in elektronski naslov, na katera se kandidatu pošiljajo obvestila v času postopka izbire in imenovanja za generalnega direktorja ZZZS, ter
* številko mobilnega telefona, na katerega je dosegljiv.

1. **šole in programi na izobraževalnih ustanovah**

Kandidat **navede** stopnjo in smer izobrazbe ter leto in ustanovo, na kateri je bila izobrazba pridobljena, iz česar bo razvidno izpolnjevanje pogoja, da ima izobrazbo, pridobljeno po študijskih programih za pridobitev izobrazbe druge stopnje, oziroma raven izobrazbe, pridobljeno po študijskih programih, ki v skladu z zakonom ustreza izobrazbi druge stopnje, v dokaz česar mora kandidat priložiti kopijo diplome.

V skladu z zakonom, ki ureja visoko šolstvo, ima izobrazbo druge stopnje, kdor je končal magistrski študijski program druge stopnje, torej študijski program za pridobitev strokovnega (bolonjskega) magisterija. Izobrazbo, ki ustreza izobrazbi druge stopnje, ima, kdor je končal univerzitetni študijski program oziroma študijski program za pridobitev specializacije po predhodno končanem visokošolskem strokovnem študijskem programu.

1. **delovne izkušnje**

Kandidat **navede delovne izkušnje s področij in odgovornosti,** iz česar bo razvidno izpolnjevanje pogoja**, da ima najmanj pet let delovnih izkušenj, s katerimi dokazuje, da ima strokovne, vodstvene, organizacijske in druge poslovodne sposobnosti za opravljanje dela generalnega direktorja ZZZS ter** predstavi poznavanje zdravstvenega sistema in izzivov.

Kandidat predstavi predvsem:

* vodstvene izkušnje po obsegu, vsebini, odgovornostih in pooblastilih,
* izkušnje upravljanja z viri (kadrovskimi, finančnimi in drugimi viri),
* razumevanje poslanstva ZZZS v sistemu zdravstvenega varstva in zdravstvenega zavarovanja,
* poznavanje področja dela ZZZS (pristojnosti ZZZS glede na področno zakonodajo, povezave z drugimi institucijami, sistemska umestitev ZZZS ipd.).

1. **program dela**

**Program** v skladu z opredeljeno strategijo razvoja zdravstvenega zavarovanja **naj vsebuje naslednje:**

* vsebinsko opredelitev in prednostne cilje,
* opredelitev potrebnih korakov in potrebnih sprememb za izvedbo programa,
* okvirno opredelitev potrebnega časa za uresničitev programa.

1. **druga izobraževanja in usposabljanja ter znanja**

Kandidat **navede druga izobraževanja in usposabljanja** ter **druga znanja in kompetence (**jezikovna, računalniška in druga znanja, komunikacijske veščine, timsko delo – kot vodja in/ali član tima, reševanje konfliktov ipd.).

Kandidatu za generalnega direktorja so za pripravo prijave na razpis na spletni strani: [www.zzzs.si](http://www.zzzs.si) ("Elektronska gradiva ZZZS") na voljo gradiva in temeljni predpisi z delovnega področja ZZZS:

* Strateški razvojni program Zavoda za zdravstveno zavarovanje Slovenije za obdobje od 2020 do 2025;
* Poslovno poročilo Zavoda za zdravstveno zavarovanje Slovenije za leto 2023;
* Zakon o zdravstvenem varstvu in zdravstvenem zavarovanju (Uradni list RS, št. [72/06](http://www.uradni-list.si/1/objava.jsp?sop=2006-01-3075) – uradno prečiščeno besedilo in naslednji);
* Statut Zavoda za zdravstveno zavarovanje Slovenije (Uradni list RS, št. 87/01 in 1/02 – popr.);
* Pravila obveznega zdravstvenega zavarovanja (Uradni list RS, št. 30/03 – prečiščeno besedilo in naslednji).

Ljubljana, z dne 26. avgusta 2024

Zavod za zdravstveno zavarovanje Slovenije

Upravni odbor